Private ondersoek na gebeure by Hoërskool Jan Viljoen vorder | Maroela Media
Private ondersoek na gebeure by Hoërskool Jan Viljoen vorder
Gemoedere by die skool het hoog geloop weens bewerings van rassisme. (Foto: Douglas Ngobeni/Facebook)
'n Private ondersoek na die beweerde rassevoorval wat verlede maand 'n herrie by die Hoërskool Jan Viljoen in Randfontein ontketen het, is byna afgehandel.
Die skool se beheerliggaam het ná die voorval die private ondersoeker Mike Bolhuis aangestel om die bewerings van rassisme te ondersoek. Hy is ook gevra om bewerings van seksuele teistering teen 'n onderwyser by die skool te ondersoek.
"Die ondersoek na die beweerde rassevoorval is tans in 'n sensitiewe stadium en inligting in verband hiermee kan nie nou bekend gemaak word nie," sê Chris Coetser, Bolhuis se hoofondersoeker in die saak.
Maroela Media het vroeër berig dat 'n gewelddadige onderonsie tussen leerders, wat as 'n rasgedrewe voorval bestempel is, chaos by die skool veroorsaak het. Talle mense het daarna boonop na die skool opgeruk.
Altesame 12 leerders is hangende die ondersoeke, wat ook deur die departement van onderwys van stapel gestuur is, geskors. Die beweerde oortredings teen hulle wissel van onder meer oortredings van die skool se gedragskode en die besit van gevaarlike wapens tot opsetlike saakbeskadiging.
Die LUR vir onderwys in Gauteng, Panyaza Lesufi, het vroeër ook aangekondig dat die polisie sommige bewerings gaan ondersoek.
Volgens Coetser is sy ondersoek byna afgehandel en het hy reeds meer as 90 verklarings afgeneem.
Nog 14 leerders wat nie deur die skool se dissiplinêre prosesse gegaan het nie, is intussen ook geïdentifiseer vir hul moontlike betrokkenheid by die voorval. Hierdie leerders het ook reeds hul verklarings afgelê.
Die bevindings van die ondersoek sal na verwagting teen April aan die beheerliggaam oorhandig word, waarna verdere tugstappe – indien nodig – gedoen sal word.
Daar is nog geen aanduiding van wanneer die departement van onderwys se ondersoek na die voorval afgehandel sal wees nie.
Lesufi het vandeesweek op Twitter gesê dat altesame 50 leerders ná die voorval deur hul ouers uit die skool gehaal is.
Van hierdie leerders is glo deel van die groep wat aanvanklik by die bakleiery betrokke was.
"Die leerders voel hulle word geviktimiseer en is nie veilig nie," sê Coetser.
"Net drie van die seuns wat glo by die bakleiery betrokke was, is nog by die skool. Hulle wag vir ons ondersoek om afgehandel te word voordat hulle 'n besluit neem oor hul toekoms by die skool."
Today, I went back to Jan Viljoen Höerskool to check. I am disappointed that 50 learners were removed from the school by their parents. We will continue to monitor the situation ⁦@EducationGP1⁩ pic.twitter.com/5KxSVEMz5O
— Panyaza Lesufi (@Lesufi) March 10, 2022
Bewerings van seksuele teistering
Coetser sê hy het reeds sy bevindinge oor bewerings van seksuele teistering teen 'n onderwyser by die skool aan die beheerliggaam oorhandig.
Dié bewerings het ná die rassevoorval aan die lig gekom nadat Lesufi die skool besoek en na leerders se besware geluister het.
Nog geen onderwyser is weens die bewerings geskors nie, maar wel een administratiewe personeellid.
Hoewel die bevindinge nog nie bekend gemaak kan word nie, waarsku Coetser dat die verslag waarskynlik verskeie "skokbevindings" gaan bevat.
Hoërskool Jan Viljoen In die nuus
Skokbevindings en tugstappe? Seker beteken dit dat Lefusi nie die enigste is wat getug gaan word nie.
Ek wens hulle wil die rasistiese kaart verbrand en wegspoel. Dit lyk of daar geen verandering gekom het sedert die ANC die land regeer nie. Leer julle kinders om respekvol te wees en eie waarde.
Ja Lepoefi. Plaas jyndien jounwerk en bou skole vir die massas? Maar nee…jy moan eerder oor "pollitiek" as om 'n bydra te lewer tot opvoeding!
Besit van gevaarlike wapens en opsetlike saak beskadiging. Jip……. klink vir my blank gedrewe……………
OU LESOEEFIEEE hou daarvan om die ras kaart te trek. Kinders was nog altyd aan die baklei, en soms is dit goed so dat hulle weet van reg en verkeerd.